Bende verkrag, rand aan by begrafnisondernemings(Argieffoto: Miguel Roberts/AP) Die polisie in Limpopo is op soek na ses gewapende verdagtes wat Sondagoggend op twee begrafnisondernemings in die Malipsdrift-omgewing toegeslaan en vyf vroue verkrag het. Verskeie manlike werknemers is ook tydens die onderskeie voorvalle aangerand terwyl een persoon gewond is. Die begrafnisondernemings is langs die R37-pad (langs Leporong) geleë. Brig. Motlafela Mojapelo, polisiewoordvoerder, sê twee vriendinne was vroegoggend te voet op pad om vir ŉ vriend by sy werksplek by die Wisani Burial Society-begrafnisonderneming te gaan kuier toe ses mans hulle oorval en na die naaste begrafnisonderneming gevat het. Hier het die verdagtes een werker geskiet en gewond waarna hulle met die twee vroue na ŉ volgende nabygeleë begrafnisonderneming is. By hierdie onderneming, waarvan die polisie nie die naam bekend gemaak het nie, het die verdagtes op nog drie vroue en ses manlike werknemers afgekom. Volgens Mojapelo het die verdagtes die mans ernstig aangerand – onder meer met die agterkant van hul vuurwapens. Al vyf vroue is daarna deur die ses verdagtes verkrag voordat die aanvallers met die slagoffers se selfone en besittings gevlug het. Die verdagtes het ook geld uit die kluis op die perseel gesteel. Die slagoffers is deur ’n ander werknemer aangetref toe dié vir diens aangemeld het. “Met die werknemer se aankoms op die toneel het die erg beseerde slagoffers op die grond en op stoele gelê. “Van die vroulike slagoffers is ook aangerand. Hulle is almal na hospitale vir verdere behandeling vervoer.” Lt.genl. Thembi Hadebe, provinsiale polisiekommissaris, het intussen ŉ ondersoekspan saamgestel om die verdagtes op te spoor. Hadebe moedig die gemeenskap aan om met enige inligting na vore te kom wat die polisie in hul ondersoek kan help. Die polisie ondersoek tans vyf klagte van verkragting, drie ontvoeringsake, sake van poging tot moord en sakeroof. Enigeen met inligting kan lt.kol. Lehlagane Mamadisa by 079 894 5482 kontak, of die Stop Misdaadhulplyn by 08600 10111.